Document ID: 31998D0542

Komisijas Lēmums
(1998. gada 4. septembris)
par kopīgiem tehniskiem noteikumiem, kas attiecas uz telefonijas lietojuma prasībām, kuras piemērojamas publiskiem Viseiropas sauszemes šūnu mobiliem ciparsignālu sakariem, II posms (2. izdevums)
(izziņots ar dokumenta numuru C(1998) 2561)
(Dokuments attiecas uz EEZ)
(98/542/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1998. gada 12. februāra Direktīvu 98/13/EK attiecībā uz telekomunikāciju gala iekārtām un zemes satelītstaciju iekārtām, tostarp to atbilstības savstarpēju atzīšanu [1], un jo īpaši tās 7. panta 2. punkta otro ievilkumu,
tā kā Komisija ir pieņēmusi pasākumus, kas identificē gala iekārtas veidu, attiecībā uz kuru ir nepieciešami šie kopīgie tehniskie noteikumi, kā arī attiecīgā deklarācija par to piemērojuma jomu saskaņā ar 7. panta 2. punkta pirmo ievilkumu;
tā kā jāpieņem atbilstīgie saskaņotie standarti vai daļa no tiem, kas īsteno pamatprasības, kas pārveidojamas par kopīgiem tehniskiem noteikumiem;
tā kā, lai nodrošinātu ražotājiem nepārtrauktu tirgus pieejamību, ir jāpieņem pārejas noteikumi attiecībā uz iekārtām, kas ir apstiprinātas ar Komisijas Lēmumu 96/629/EK [2];
tā kā, pārejas laikam beidzoties, Lēmums 96/629/EK būtu jāatceļ;
tā kā 1998. gada 24. oktobrī būtu jāatceļ Lēmums 97/527/EK [3];
tā kā Komitejai (ACTE) ir iesniegts priekšlikums saskaņā ar 29. panta 2. punktu;
tā kā kopīgie tehniskie noteikumi, kas paredzēti šajā lēmumā, ir saskaņā ar ACTE atzinumu,
IR PIEŅĒMUSI ŠO LĒMUMU.
1. pants
1. Šo lēmumu piemēro gala iekārtām, ko paredzēts pievienot publiskam telekomunikāciju tīklam un uz ko attiecas 2. panta 1. punktā definētais saskaņotais standarts.
2. Šis lēmums nosaka kopīgus tehniskus noteikumus, kas aptver telefonijas lietojuma prasības, kas piemērojamas gala iekārtām Viseiropas sauszemes šūnu mobilā ciparsignālu sakaru tīklā ar pastāvīgas modulācijas sistēmu, kas darbojas 900 MHz frekvenču joslā ar nošķirtiem 200 kHz kanāliem un izmanto pārraides kanālus saskaņā ar laikdales daudzkāršās piekļuves (TDMA) principu.
2. pants
1. Kopīgie tehniskie noteikumi aptver saskaņoto standartu, ko kompetentā standartizācijas iestāde sagatavojusi, lai pēc iespējas īstenotu Direktīvas 98/13/EK 5. panta g) apakšpunktā minētās pamatprasības. Norāde uz standartu ir I pielikumā. Piemērojamās standarta daļas ir II pielikumā.
2. Gala iekārtas, uz ko attiecas šis lēmums, atbilst 1. punktā minētajiem kopīgajiem tehniskajiem noteikumiem, kas atbilst Direktīvas 98/13/EK 5. panta a) un b) apakšpunktos minētajām pamatprasībām un prasībām jebkurā citā piemērojamā direktīvā, jo īpaši Padomes Direktīvās 73/23/EEK [4] un 89/336/EEK [5].
3. pants
Paziņotās iestādes, kas izraudzītas veikt Direktīvas 98/13/EK 10. pantā minētās procedūras, šim lēmumam stājoties spēkā, attiecībā uz šā lēmuma 1. panta 1. punktā minētajām gala iekārtām piemēro 2. panta 1. punktā minēto saskaņoto standartu piemērojamās daļas vai nodrošina to izmantošanu.
4. pants
1. No 1998. gada 4. decembra atceļ Lēmumu 96/629/EK.
2. Saskaņā ar Lēmumu 96/629/EK apstiprinātas gala iekārtas var turpināt laist tirgū un nodot ekspluatācijā.
3. No 1998. gada 24. oktobra atceļ Lēmumu 97/527/EK.
5. pants
Šis lēmums ir adresēts dalībvalstīm.
Briselē, 1998. gada 4. septembrī

Labels: 7
12